店紿嘆
作者：方回
朝代：宋

paragraphs: 均爲橫目民，賢否天壤異。
苟懷長者心，必徇君子義。
道途分兩岐，書木立標識。
行人免顛迷，豈不亦一惠。
大澤陷項王，亡楚固天意。
奈何效田父，動以紿爲智。
軍旅比騷動，所至盡遷避。
有屋空無人，有人門亦閉。
隔籬繆云云，前有佳店肆。
荒榛狼虎間，日暮竟無詣。
嘻其孰使然，險薄乃至是。
試嘗評往冊，匪敢立怪議。
友或失之初，絕交宜早計。
臨危乃賣之，吾終罪酈寄。
嗚呼今之人，此輩殆滿世。